|  |  |
| --- | --- |
|  | |
| **ROKIŠKIO RAJONO SAVIVALDYBĖS TARYBA** | |
|  | |
| **S P R E N D I M A S** | |
| **DĖL PRITARIMO TEIKTI PROJEKTŲ PARAIŠKAS IR DALINIO JŲ FINANSAVIMO** | |
| 2016 m. rugsėjo 23 d. | Nr. TS- |
| Rokiškis | |

Vadovaudamasi Lietuvos Respublikos vietos savivaldos įstatymo 16 straipsnio 2 dalies 17 ir 30 punktais bei 4 dalimi, Lietuvos kaimo plėtros 2014–2020 metų programos priemonės „Pagrindinės paslaugos ir kaimų atnaujinimas kaimo vietovėse“ veiklos sričių „Parama investicijoms į visų rūšių mažos apimties infrastruktūrą“ ir „Parama investicijoms į kaimo kultūros ir gamtos paveldą, kraštovaizdį“ įgyvendinimo taisyklių, patvirtintų Lietuvos Respublikos žemės ūkio ministro 2016 m. liepos 1 d. įsakymu Nr. 3D-403, 12.4 ir 17 punktais, Regioninės plėtros departamento prie Vidaus reikalų ministerijos Panevėžio apskrities skyriaus 2016 m. liepos 14 d. kvietimu Nr. 51/4D-159, Rokiškio rajono savivaldybės taryba n u s p r e n d ž i a:

1. Pritarti, kad Rokiškio rajono savivaldybės administracija paramai gauti pagal Lietuvos kaimo plėtros 2014–2020 metų programos priemonės „Pagrindinės paslaugos ir kaimų atnaujinimas kaimo vietovėse“ veiklos sritis „Parama investicijoms į visų rūšių mažos apimties infrastruktūrą“ ir „Parama investicijoms į kaimo kultūros ir gamtos paveldą, kraštovaizdį“ teiktų ir, gavusi paramą, įgyvendintų šiuos projektus:

1.1. „Rokiškio rajono Panemunėlio gelž. stoties gyvenvietės paviršinio vandens sutvarkymas ir su juo susijusios infrastruktūros rekonstravimas“;

1.2. „Rokiškio rajono Čedasų, Salų miestelių ir Lailūnų kaimo vietovių paviršinio vandens sutvarkymas ir su juo susijusios infrastruktūros rekonstravimas“;

1.3. „Salų dvaro pastato rekonstravimas“.

2. Užtikrinti Rokiškio rajono savivaldybės administracijos teikiamų projektų – „Rokiškio rajono Panemunėlio gelž. stoties gyvenvietės paviršinio vandens sutvarkymas ir su juo susijusios infrastruktūros rekonstravimas“, „Rokiškio rajono Čedasų, Salų miestelių ir Lailūnų kaimo vietovių paviršinio vandens sutvarkymas ir su juo susijusios infrastruktūros rekonstravimas“, „Salų dvaro pastato rekonstravimas“ – išlaidų dalinį savivaldybės finansavimą 2016–2020 metais – ne mažiau 20 procentų tinkamų finansuoti projektų išlaidų, padengti visas netinkamas finansuoti, tačiau projektui įgyvendinti reikalingas, išlaidas bei tinkamų finansuoti išlaidų dalį, kurių nepadengia projekto finansavimas.

3. Leisti Rokiškio rajono savivaldybės administracijai organizuoti projektų „Rokiškio rajono Panemunėlio gelž. stoties gyvenvietės paviršinio vandens sutvarkymas ir su juo susijusios infrastruktūros rekonstravimas“, „Rokiškio rajono Čedasų, Salų miestelių ir Lailūnų kaimo vietovių paviršinio vandens sutvarkymas ir su juo susijusios infrastruktūros rekonstravimas“, „Salų dvaro pastato rekonstravimas“ projektinių pasiūlymų, paraiškų ir kitos techninės dokumentacijos parengimą.

4. Pritarti, kad UAB „Rokiškio vandenys“ paramai gauti pagal Lietuvos kaimo plėtros 2014–2020 metų programos priemonės „Pagrindinės paslaugos ir kaimų atnaujinimas kaimo vietovėse“ veiklos sritis „Parama investicijoms į visų rūšių mažos apimties infrastruktūrą“ ir „Parama investicijoms į kaimo kultūros ir gamtos paveldą, kraštovaizdį“ teiktų ir, gavusi paramą, įgyvendintų šiuos projektus:

4.1. „Vandens gerinimo įrenginių statyba Salų miestelyje, Apaščios, Kalvių kaimuose“;

4.2. „Vandens gerinimo įrenginių statyba Panemunėlio miestelyje, Kazliškio, Pagojų, Aleksandravėlės kaimuose.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Gražina Švanienė

**ROKIŠKIO RAJONO SAVIVALDYBĖS TARYBOS SPRENDIMO**

**„DĖL PRITARIMO TEIKTI PROJEKTŲ PARAIŠKAS IR DALINIO JŲ FINANSAVIMO“ AIŠKINAMASIS RAŠTAS**

2016 m. rugsėjo 5 d.

Rokiškis

**Parengto sprendimo projekto tikslai ir uždaviniai:**

Rokiškio rajono savivaldybės administracija, atsižvelgusi į Regioninės plėtros departamento prie Vidaus reikalų ministerijos Panevėžio apskrities skyriaus 2016 m. liepos 14 d. kvietimą Nr. 51/4D-159 numato teikti projektinius pasiūlymus, o vėliau – ir paraiškas, Panevėžio regiono projektų sąrašui sudaryti pagal priemonės „Pagrindinės paslaugos ir kaimų atnaujinimas kaimo vietovėse“ veiklos sritis „Parama investicijoms į visų rūšių mažos apimties infrastruktūrą“ ir „Parama investicijoms į kaimo kultūros ir gamtos paveldą, kraštovaizdį“ ir prašo pritarti numatomų teikti projektų teikimui ES paramai gauti bei užtikrinti jų dalinį finansavimą savivaldybės lėšomis.

**Šiuo metu esantis teisinis reglamentavimas.**

*Lietuvos Respublikos vietos savivaldos įstatymas*, kurio 16 straipsnio 2 dalies  
30 punkte nustatyta, kad sprendimus dėl socialinės ir gamybinės infrastruktūros objektų projektavimo ir statybos priima savivaldybės taryba, 17 punkte – kad savivaldybės taryba sprendžia dėl papildomų ir planą viršijančių savivaldybės biudžeto pajamų ir kitų piniginių lėšų paskirstymo, tikslinės paskirties ir specializuotų fondų sudarymo ir naudojimo.

***Lietuvos kaimo plėtros 2014–2020 m. programa (toliau – KPP),* patvirtinta Europos Komisijos 2015 m. vasario 13 d. sprendimu C(2015)842.**

*Lietuvos kaimo plėtros 2014–2020 metų programos administravimo taisyklės*, patvirtintos Lietuvos Respublikos žemės ūkio ministro 2014 m. rugpjūčio 26 d. įsakymu  
Nr. 3D-507. Jos nustato KPP bei KPP priemonių bendrą administravimo tvarką.

*Paramos lėšų limitų regionams skaičiavimo metodika*, patvirtinta Lietuvos Respublikos žemės ūkio ministro 2015 m. liepos 27 d. įsakymu Nr. 3D-605. Pagal minėtą metodiką regionams apskaičiuoti lėšų limitai KPP priemonės „Pagrindinės paslaugos ir kaimų atnaujinimas kaimo vietovėse“ veiklos sritims „Parama investicijoms į visų rūšių mažos apimties infrastruktūrą“ ir „Parama investicijoms į kaimo kultūros ir gamtos paveldą, kraštovaizdį“. Panevėžio regiono paramos limitas – 4 275 409 Eur, iš jų Rokiškio rajonui – 817 352 Eur.

*Lietuvos kaimo plėtros 2014–2020 metų programos priemonės „Pagrindinės paslaugos ir kaimų atnaujinimas kaimo vietovėse“ veiklos sričių „Parama investicijoms į visų rūšių mažos apimties infrastruktūrą“ ir „Parama investicijoms į kaimo kultūros ir gamtos paveldą, kraštovaizdį“ įgyvendinimo taisyklės*, patvirtintos Lietuvos Respublikos žemės ūkio ministro 2016 m. liepos 1 d. įsakymu Nr. 3D-403. Taisyklės reglamentuoja paramos pagal minėtas veiklos sritis administravimo tvarką, kai paramos prašoma projektams, įgyvendinamiems taikant regiono projektų planavimo būdą.

**Sprendimo projekto esmė.** Savivaldybės administracija, atrinkdama projektus, siūlomus teikti KPP paramai gauti pagal minėtas veiklos sritis, bei Taisyklėse nustatytų reikalavimų taip pat atsižvelgė į 2007–2013 metų ES fondų finansavimo laikotarpiu seniūnijose atliktas investicijas.

Pagal minėtą kvietimą projektiniai pasiūlymai Regioninės plėtros departamento prie Vidaus reikalų ministerijos Panevėžio apskrities skyriui turi būti pateikti ne vėliau kaip iki  
2016 m. rugsėjo 30 d.

KPP lėšomis pagal priemonės „Pagrindinės paslaugos ir kaimų atnaujinimas kaimo vietovėse“ veiklos sritis „Parama investicijoms į visų rūšių mažos apimties infrastruktūrą“ ir „Parama investicijoms į kaimo kultūros ir gamtos paveldą, kraštovaizdį“ **gali būti finansuojami tik tie savivaldybių projektai,** kurie numatomi įgyvendinti **kaimo vietovėje**, **kurios gyventojų skaičius neviršija 1 tūkstančio gyventojų,** o **geriamojo vandens tiekimo infrastruktūros atnaujinimo projektai – kaimo vietovėje, kurios gyventojų skaičius neviršija 200 gyventojų**.

*Pagal veiklos sritį „Parama investicijoms į visų rūšių mažos apimties infrastuktūrą“ remiamas* kaimo vietovės mažos apimties viešosios infrastruktūros sutvarkymas ir (arba) sukūrimas:

- visuomeninės paskirties pastatų (išskyrus privačios nuosavybės teise valdomus pastatus), atnaujinimas (modernizavimas), rekonstravimas, kapitalinis remontas, pritaikant juos kaimo bendruomenės poreikiams, ekonominei, socialinei, kultūrinei veiklai, visuomeninės paskirties pastatams šildyti skirtų katilinių, naudojančių atsinaujinančios energijos resursus, statyba;

- kiti nekilnojamojo turto pagerinimo statybos darbai, kurie pagerina nekilnojamąjį turtą bei padidina jo balansinę vertę ne mažiau kaip 25 proc.;

-geriamojo vandens teikimo sistemų nauja statyba ir (arba) rekonstravimas;

-vandens gerinimo, geležies šalinimo sistemų įrengimas ir (arba) rekonstravimas;

- paviršinių nuotekų tinklų ir susijusios infrastruktūros, atliekant paviršinio ar gruntinio vandens surinkimą ir nuleidimą nuo viešųjų kaimo teritorijų, nauja statyba, rekonstravimas arba kapitalinis remontas.

*Pagal veiklos sritį „Parama investicijoms į kaimo kultūros ir gamtos paveldą, kraštovaizdį“ remiami* reikšmingais pripažintų istorinių želdynų, istorinę, etnokultūrinę, architektūrinę, memorialinę vertę turinčių nekilnojamųjų kultūros paveldo objektų, nuosavybės teise priklausančių valstybei bei savivaldybei; bei vietovių tvarkybos darbai (pritaikymas, kapitalinis remontas, avarinės grėsmės pašalinimas), viešųjų kultūros paveldo objektų tvarkymo darbai.

Siūloma pritarti, kad pagal minėtas veiklas savivaldybės administracija KPP paramai gauti teiktų paraiškas šiems projektams:

„Rokiškio rajono Panemunėlio gelž. Stoties gyvenvietės (562 gyv.) paviršinio vandens sutvarkymas ir su juo susijusios infrastruktūros rekonstravimas“, pagal kurį preliminariai planuojama atlikti paviršinio vandens surinkimą ir nuleidimą nuo viešųjų kaimo teritorijų. Bendra planuojama projekto vertė – 104,3 tūkst. Eur, iš jų ES – 83,4 tūkst. Eur, SB – 20,8 tūkst. Eur. Projekto laikotarpis – 2017-2019 m.

„Rokiškio rajono Čedasų(196 gyv.), Lailūnų(128 gyv.), Salų kaimo(152 gyv.) vietovių paviršinio vandens sutvarkymas ir su juo susijusios infrastruktūros rekonstravimas“, pagal kurį preliminariai planuojama atlikti paviršinio vandens surinkimą ir nuleidimą nuo viešųjų kaimo teritorijų ;Bendra projekto vertė –apie 208,6 tūkst. Eur, iš jų ES lėšos – 166,9 tūkst. Eur. SB – 41,7 tūkst. Eur. Projekto laikotarpis – 2017–2019 m.

„Salų dvaro pastato rekonstravimas“.( 152 gyv.) Bus atliekama dalies pastato stogo, skliautų sutvirtinimas, dalies dvaro langų ir durų keitimas. Bendra projekto vertė – 238,7 tūkst. Eur, iš jų ES – 190,9 tūkst. Eur. SB – 47,7 tūkst. Eur. Projekto laikotarpis – 2017–2019 m.

Siūloma pritarti kad pagal minėtas veiklas UAB ,,Rokiškio vandenys“ teiktų šiuos du projektus.

„Vandens gerinimo įrenginių statyba Salų miestelyje (152 gyv.), Apaščios 126 gyv.), Kalvių (184 gyv.) kaimuose“. Bus atliekamas geriamojo vandens geležies šalinimo tiekimo sistemų įrengimas, įskaitant vandens kokybės gerinimą. Projektą teiks UAB „Rokiškio vandenys“, prisidėti teks 20 proc. projekto vertės. Bendra projekto vertė yra 235 tūkst. Eur. iš jų: ES lėšos – 188 tūkst. Eur. UAB „Rokiškio vandenys“ prisidės 47 tūkst. eurų. Projekto laikotarpis – 2017–2019 m.

„Vandens gerinimo įrenginių statyba Panemunėlio miestelio( 192 gyv.), Kazliškio( 168 gyv.), Pagojų (70 gyv.), Aleksandravėlės (162 gyv.) kaimuose“. Tai geriamojo vandens geležies šalinimo tiekimo sistemų įrengimas, įskaitant vandens kokybės gerinimą. Projektą teiks UAB ,,Rokiškio vandenys“, kuri prisidės 20 proc. projekto vertės. Bendra šio projekto vertė yra 235 tūkst. Eur. iš jų: ES lėšos – 188 tūkst. Eur, UAB „Rokiškio vandenys“ prisidės 47 tūkst. Eur. Projekto laikotarpis – 2017–2019 m.

Didžiausia paramos suma vienam projektui įgyvendinti negali viršyti 200 tūkst. Eur (savivaldybės prisidėjimas nuo 20 proc. (50 tūkst. Eur) projekto vertės, minimali projekto vertė – 15 tūkst. Eur. Projektus siūlė UAB ,,Rokiškio vandenys, seniūnai, bendruomenių pirmininkai. Darbo grupė, sudaryta direktoriaus įsakymu, atrinko projektus, kurie pagal pateiktą ŽŪM aprašą atitiko bendruosius ir specialiuosius vertinimo kriterijus.

**Galimos pasekmės, priėmus siūlomą tarybos sprendimo projektą:**

**teigiamos** – įgyvendinus projektus pagerės Rokiškio rajono gyvenviečių infrastruktūra, bus pagerinta tiekiamo vandens kokybė, bus maloniau gyventi, mažės atskirtis tarp miesto ir kaimo, Salų dvaras, rengdamas daugiau įvairių renginių, pritrauks turistų, pagerės prekyba, vystysis verslas, reikės daugiau paslaugų suteikti čia atvykstantiems turistams, vieta taps patrauklesnė čia investuoti, gyventi, dirbti ir ilsėtis. Projektais bus prisidedama prie socialinių paslaugų kokybės ir prieinamumo gerinimo, bus sukurta socialinių paslaugų prieinamumas žmonėms su negalia, vaikams, jaunimui bei vyresnio amžiaus žmonėms.

**neigiamos** – nenumatomos.

**Finansavimo šaltiniai ir lėšų poreikis**: sprendimui įgyvendinti bus panaudotos planuojamos rajonui lėšos iš ES struktūrinių fondų, UAB „Rokiškio vandenys“ lėšos, bei savivaldybės biudžeto 2017–2019 m. lėšos. Įgyvendindama projektus, Savivaldybės administracija nuosavomis lėšomis turės prisidėti ne mažiau kaip 20 proc. tinkamų finansuoti projektų išlaidų. Planuojamos Savivaldybės lėšos – apie 110 tūkst. Eur, ES lėšos 441 tūkst. Eur. Planuojama bendra projektų vertė –551,7tūkst. Eur.

UAB ,,Rokiškio vandenys prisidės 20 procentų (pagal poreikį) prie vandentvarkos projektų bendros projektų vertės. Bendra projektų vertė – 470 tūkst Eur, iš jų UAB „Rokiškio vandenys“ prisidės 94 tūkst. Eur, ES – 376 tūkst. Eur.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo ir investicijų

skyriaus vyriausioji specialistė Gražina Švanienė